钦定古今图书集成/明伦汇编/官常典/第737卷 > 刘璟
## 钦定古今图书集成/明伦汇编/官常典/第737卷 > 刘璟

按《明外史刘基传》：“璟字仲璟，基次子。弱冠通诸经。太
祖念基，每岁召璟同章溢子允戴、叶琛子永道、胡深
子伯机入见便殿，燕语如家人。洪武二十三年，命袭
父爵。璟言有长兄之子廌在，帝大喜，命廌袭封，以璟
为阁门使，且谕之曰：‘考宋制，阁门使即仪礼司。朕欲
汝日夕左右，以宣达为职，不特礼仪也’。”帝临朝辄侍
班，百官奏事有阙遗者，随事纠正。都御史袁泰奏车
牛事失实，帝宥之。泰忘引谢璟纠之，服罪。帝因谕璟：
“凡似此者即面纠，朕虽不之罪，亦令知朝廷纪纲，无
至蹈胡陈覆辙耳。”已，复令同法司录冤滞。谷王就封，
擢为谷王左长史。璟论说英侃，喜谈兵。初，温州贼叶
丁香叛，延安侯唐胜宗讨之，决策于璟。破贼还，称璟
才略。帝喜曰：“璟真伯温儿矣。”尝与成祖弈，成祖曰：“卿
不少让耶？”璟正色曰：“可让处则让，不可让者不敢让
也。”成祖默然。靖难兵起，璟献十六策，不听，令参李景
隆军事。景隆败，璟夜渡卢沟河，冰裂马陷，冒雪跛行
三十里。子貃自大同赴难，遇之良乡，与俱归。上《闻见
录》，不省。成祖即位，召璟称疾不至。逮入京，但称殿下，
且云：“殿下百世后，逃不得一篡字。”下狱自经死。法官
希旨，缘坐其家。成祖以基故，不许。宣德二年授貃刑
部照磨。福王时，赠大理少卿，谥刚节。